ORDE do 9 de xullo de 2010 pola que se aproba a convocatoria de subvencións para o financiamento de plans de formación intersectoriais e sectoriais dirixidos prioritariamente a persoas traballadoras ocupadas mediante a subscrición de convenios de ámbito autonómico, en aplicación da Orde TAS/718/2008, do 7 de marzo, pola que se desenvolve o Real decreto 395/2007, do 23 de marzo, polo que se regula o subsistema de formación profesional para o emprego, en materia de formación de oferta, e se establecen as bases reguladoras para a concesión de subvencións públicas destinadas ao seu financiamento.
CONSELLERÍA DE TRABALLO E BENESTAR — III. OUTRAS DISPOSICIÓNS — 15/07/2010

A formación profesional para o emprego ten entre as súas finalidades proporcionarlles ás persoas traballadoras, especialmente ás ocupadas, a formación que poidan necesitar ao longo da súa vida laboral, co fin de que obteñan os coñecementos e prácticas adecuados aos requirimentos que en cada momento precisen as empresas, e permita compatibilizar a súa maior concorrencia coa mellora da capacitación profesional e promoción individual do traballador.
Constitúen principios xerais da formación dirixida a persoas traballadoras ocupadas o protagonismo dos axentes sociais no seu desenvolvemento; a unidade de mercado de traballo e a liberdade de circulación dos traballadores e traballadoras no desenvolvemento das accións formativas, tanto dentro do territorio español como no ámbito da Unión Europea e a consideración desta formación como instrumento esencial para garantir a formación ao longo da vida.
O Regulamento (CE) 1081/2006, do 5 de xullo, do Parlamento Europeo e do Consello, modificado polo Regulamento (CE) 396/2009, do 6 de maio, sinala que o Fondo apoiará, entre outras, as accións nos estados membros encamiñadas a facilitar o acceso ao emprego e a inserción no mercado de traballo, as políticas de fomento e mellora da formación profesional e da formación en xeral.
A Lei orgánica 5/2002, do 19 de xuño, das cualificacións e da formación profesional, establece que a aprendizaxe permanente é un elemento esencial na sociedade do coñecemento. Inclúe esta lei dentro do ámbito da formación profesional, entre outras ensinanzas, as orientadas á formación dos traballadores/as ocupados nas empresas, que permitan a adquisición e actualización permanente das competencias profesionais.
O Real decreto 395/2007, do 23 de marzo, polo que se regula o subsistema de formación profesional para o emprego, ten como obxecto ofrecer aos traballadores, tanto ocupados como desempregados, unha formación axustada ás necesidades do mercado de traballo e que atenda aos requirimentos de produtividade e competitividade das empresas e as aspiracións de promoción profesional e desenvolvemento persoal dos traballadores, de forma que os capacite para o desempeño cualificado das distintas profesións e para o acceso ao emprego. Entre as iniciativas que recolle o citado real decreto, figuran os plans de formación dirixidos prioritariamente a traballadores ocupados, que se regulan nesta orde de convocatoria.
A Orde TAS/718/2008, do 7 de marzo, pola que se desenvolve o Real decreto 395/2007, do 23 de marzo, polo que se regula o subsistema de formación profesional para o emprego, desenvolve a formación de oferta co obxectivo de integrar e dar un tratamento coherente e unitario a toda a formación de oferta dirixida ao conxunto dos traballadores, ocupados e desempregados, e regula as bases que deben rexer a concesión de subvencións públicas destinadas a financiar a dita formación polas diferentes administracións públicas no seu ámbito de xestión.
O II Plan galego de formación profesional defínese basicamente como un plan que concibe integralmente a política de cualificacións e da formación profesional. Este carácter integral implica, en canto aos fins, seguir avanzando cara á constitución dun sistema de formación profesional integrado en Galicia e supón tamén considerar como beneficiario deste plan o conxunto da poboación activa. Para acadar estes obxectivos, o plan artéllase a través de catro liñas estratéxicas de actuación que inciden na integración dos sistemas de cualificacións e formación profesional, no óptimo aproveitamento dos recursos e da xestión, na calidade e innovación e na promoción da aprendizaxe permanente ao longo da vida.
O Acordo Galego de Formación Profesional Continua, asinado o 29 de marzo de 2004 entre a Xunta de Galicia e os axentes sociais máis representativos de Galicia, ten como un dos seus obxectivos principais a mellora da competencia profesional e a actualización dos coñecementos e capacidades dos traballadores e traballadoras, segundo as necesidades de evolución do seu emprego como consecuencia dos cambios tecnolóxicos e organizativos dos procesos de produción.
O Acordo do Diálogo Social en Galicia asinado o 5 de febreiro de 2007 recolle entre os seus obxectivos o de proporcionarlle aos traballadores a formación axeitada para a promoción persoal, para os requirimentos do mercado de traballo e para as necesidades das empresas, contribuíndo á mellora da produtividade e da competitividade destas.
A Lei 9/2007, do 13 de xuño, de subvencións de Galicia, establece no seu artigo 5.2. que a concesión de axudas e subvencións se axustará aos principios de publicidade, transparencia, concorrencia obxectividade, igualdade e non-discriminación, aos cales se axusta esta disposición.
A Lei 38/2003, do 17 de novembro, xeral de subvencións, regula os requisitos de concesión e xustificación das subvencións concedidas na Administración do Estado. Nesta lei recóllense artigos que teñen carácter básico, polo que son de aplicación á normativa nesta comunidade autónoma e, consecuentemente, a esta orde de convocatoria.
A Orde TIN 2965/2008, do 14 de outubro, modificada pola Orde TIN 788/2009, determina os gastos subvencionables polo Fondo Social Europeo durante o período de programación 2007-2013.
O Decreto 7/2005, do 13 de xaneiro, crea e regula o funcionamento da Comisión Galega de Formación Profesional Continua, co obxecto de poñer en funcionamento a formación profesional continua en Galicia dentro do novo ámbito competencial e de xestión.
O financiamento das axudas previstas nesta orde de convocatoria elévase a 29.000.000  e farase con cargo aos créditos do programa 12.05.323b.481.0, 26.535.000  que figuran nos orzamentos xerais da comunidade autónoma para o ano 2010 e 2.465.000  para o ano 2011, rexistrados co código de proxecto 2009.01009. Este importe será obxecto de cofinanciamento polo Fondo Social Europeo.
As axudas previstas nesta orde estarán cofinanciadas polo Fondo Social Europeo (FSE) e pola Administración Xeral do Estado, e están incluídas no Programa operativo plurirrexional adaptabilidade e Emprego número 2007ESO5UPO001, imputables ao novo período de programación dos fondos estruturais 2007-2013. De acordo coas disposicións xerais establecidas no Regulamento (CE) 1083/2006, do Consello, do 11 de xullo, a achega do Fondo Social Europeo á actividade cofinanciada será do 80% do seu custo.
Na súa virtude, consultado o Consello Galego de Relacións Laborais e a Comisión Galega de Formación Profesional Continua, no exercicio das facultades que me confire o artigo 34 da Lei 1/1983, do 22 de febreiro, reguladora da Xunta e da súa Presidencia, modificada parcialmente pola Lei 11/1988, do 20 de outubro,
DISPOÑO:
Capítulo I
Disposicións xerais
Artigo 1º.-Obxecto da convocatoria.
Esta orde ten por obxecto a aprobación da convocatoria de subvencións para o financiamento de plans de formación intersectoriais e sectoriais dirixidos prioritariamente a persoas traballadoras ocupadas mediante a subscrición de convenios de ámbito autonómico.
Artigo 2º.-Finalidade e principios que rexen a concesión das subvencións.
1. As subvencións que se concedan ao amparo desta convocatoria terán como finalidade financiar os plans de formación dirixidos prioritariamente a persoas traballadoras ocupadas, que ofrezan unha formación axustada ás necesidades do mercado de traballo que atenda aos requirimentos de produtividade e competitividade das empresas e as aspiracións de promoción profesional e desenvolvemento persoal dos traballadores.
2. A concesión das subvencións realizarase en réxime de concorrencia competitiva nos termos establecidos no artigo 19.1º da Lei 9/2007, do 13 de xuño, de subvencións de Galicia, respectando os principios de obxectividade, igualdade, transparencia e publicidade.
Artigo 3º.-Prazo de execución dos plans de formación.
Os plans de formación poderanse executar desde o día 1 de maio de 2010 ata o 30 de abril de 2011 e deberán estar xustificados todos os gastos no prazo dun mes desde o seu remate.
Artigo 4º.-Accións formativas.
1. Para os efectos desta norma enténdese por acción formativa a dirixida á adquisición de competencias profesionais, teóricas e/ou prácticas, estruturadas nunha unidade pedagóxica con obxectivos, contidos, duración e metodoloxía propia. Unha acción formativa poderá impartirse a un ou varios grupos, segundo o número de veces que se repita a acción.
As accións formativas non poderán ter unha duración inferior a 10 horas nin superior a 270 horas, salvo autorización expresa da persoa titular da Dirección Xeral de Formación e Colocación por causas debidamente xustificadas.
A participación da persoa traballadora en accións formativas de formación para o emprego non será superior a 8 horas diarias, calquera que sexa a modalidade de impartición.
2. Segundo o artigo 33 da Lei 2/2007, do 28 de marzo, do traballo en igualdade das mulleres de Galicia, na totalidade das actividades formativas de formación profesional para o emprego ou de inserción laboral activa financiadas pola Consellería de Traballo e Benestar introducirase un módulo formativo sobre igualdade de oportunidades entre mulleres e homes e sobre corresponsabilidade familiar e doméstica, dos incluídos na relación anexa, cunha duración de cinco horas nas accións formativas de duración menor ou igual a cincuenta horas e de dez horas nas accións formativas de duración superior a cincuenta horas. O alumnado deberá realizar o dito módulo a non ser que acredite documentalmente estar en posesión dun diploma oficial que acredite formación en materia de igualdade de duración igual ou superior a 10 horas.
Ver referencia pdf "13400D011P034.PDF"
(A documentación de referencia destes módulos poderá consultarse en:
http://traballoebenestar.xunta.es
/formacionparaoemprego/modulostransversais).
3. Coa finalidade de seguir as recomendacións do Fondo Social Europeo sobre módulos transversais, poderanse financiar dentro das accións formativas módulos de sensibilización ambiental e alfabetización informática (internet), que se atopen dentro da relación anexa.
Ver referencia pdf "13400D011P034.PDF"
(A documentación de referencia destes módulos poderase consultar en:
http://traballoebenestar.xunta.es
/formacionparaoemprego/modulostransversais
Os/as alumnos/as que teñan xa cursado algún destes módulos da Dirección Xeral de Formación e Colocación, non poderán volver a realizalo.
4. Os módulos transversais deberán impartirse ao final da acción formativa salvo que debido a circunstancias excepcionais debidamente xustificadas o autorice previamente a persoa titular da Dirección Xeral de Formación e Colocación.
5. As modalidades de impartición poderán ser as seguintes:
-Presenciais.
-Distancia convencional.
-Teleformación.
-Mixtas.
Cando as accións formativas inclúan, en todo ou en parte, formación a distancia, esta deberá realizarse con soportes didácticos que supoñan un proceso de aprendizaxe sistematizado para a persoa participante, que necesariamente será complementado con asistencia titorial.
A modalidade de teleformación entenderase aplicada cando o proceso de aprendizaxe das accións formativas se desenvolva co apoio de tecnoloxías de información e comunicación.
As accións formativas presenciais poderán organizarse en grupos cun máximo de 25 participantes, salvo autorización expresa da persoa titular da Dirección Xeral de Formación e Colocación, logo de petición da entidade impartidora, naquelas accións formativas en que participen como docentes profesionais de alto prestixio e que por motivos de economía sexa conveniente agrupar o alumnado en grupos máis numerosos. Nas accións de formación a distancia (incluídas as desenvolvidas mediante teleformación) disporase, como mínimo, dunha titora ou titor por cada 80 participantes. Nas accións mixtas respectaranse os citados límites, segundo a respectiva modalidade formativa.
En todo caso, no anexo II da solicitude deberá especificarse expresamente a modalidade por que optan e, se é mixta, indicarán as horas de cada unha delas.
En todas as modalidades de impartición se deberán incluír evidencias necesarias para comprobar que o alumnado recibe a formación impartida.
Na modalidade de teleformación e a distancia programarase como mínimo un control periódico de aprendizaxe cada 10 horas de formación ou fracción, entendendo como fracción cada unidade inferior ou igual a 10 horas. En todas as modalidades programarase un control mínimo por módulo formativo.
As accións formativas poderán iniciarse cando conten cun mínimo de 8 alumnas/os. No caso da modalidade a distancia ou teleformación, non se aplicará este límite.
Artigo 5º.-Participación das persoas traballadoras.
1. Poderán solicitar a súa participación nos plans de formación aprobados nesta convocatoria, ante as entidades beneficiarias, os seguintes colectivos:
a) As persoas traballadoras asalariadas que prestan os seus servizos en empresas privadas ou entidades públicas empresariais e cotizan á Seguridade Social en concepto de formación profesional.
b) As persoas traballadoras que se encontren nalgunha das seguintes situacións:
Persoas traballadoras fixas descontinuas nos períodos de non ocupación.
Persoas traballadoras que accedan a situación de desemprego cando se encontren en período formativo.
Persoas traballadoras acollidas a regulación de emprego nos seus períodos de suspensión de emprego por expediente autorizado.
c) As persoas traballadoras incluídas nos réximes especial agrario, de autónomos, do mar e outros da Seguridade Social que non coticen pola continxencia de formación profesional.
d) As persoas socias traballadoras e de traballo das cooperativas, sociedades laborais e empresas e entidades da economía social.
e) O persoal ao servizo das administracións públicas só poderá participar nos plans de formación intersectoriais previstos nesta orde, cun límite máximo dun 10% do total de participantes de cada plan.
f) As persoas traballadoras desempregadas, cun límite máximo dun 40% do total de participantes de cada plan. Neste caso as persoas traballadoras poderán ser beneficiarias das bolsas e axudas previstas no artigo 8º desta orde.
Considerarase que o participante está ocupado ou desempregado en función da situación laboral que teña o día en que inicie a acción formativa.
g) Os coidadores non profesionais poderán participar na formación de oferta sectorial de referencia nos ámbitos de servizos de atención ás persoas dependentes e desenvolvemento da promoción da autonomía persoal, centros e servizos de atención a persoas con discapacidade, acción e intervención social e sanidade.
2.-Colectivos prioritarios:
1. Coa finalidade de garantir o acceso aos traballadores/as coa maior dificultade de inserción ou de mantemento no mercado de traballo, poderán ter prioridade para participar no plan formativo os traballadores ocupados pertencentes aos seguintes colectivos: traballadores de pequenas e medianas empresas, mulleres, afectados e vítimas do terrorismo e da violencia de xénero, maiores de 45 anos, traballadores con baixa cualificación e persoas con discapacidade.
2. A taxa de participación de mulleres no conxunto de cada plan formativo deberá ser de, polo menos, 5 puntos porcentuais superior á taxa xeral de ocupación feminina no correspondente ámbito territorial sempre que esa taxa sexa inferior ao 50% e aplicarase unha porcentaxe inferior se con ela se chega ao 50%.
3. Para os efectos desta orde, terán a consideración de pequenas e medianas empresas (pemes), as que empreguen a menos de 250 persoas, cun volume de negocio anual que non exceda 50 millóns de euros ou cun balance xeral anual que non exceda 43 millóns de euros e que cumpran o criterio de independencia. Consideraranse empresas independentes aquelas en que o 25 por cento ou máis do seu capital ou dos seus dereitos de voto non pertenzan a outra empresa, ou conxuntamente a varias empresas que non respondan á definición de peme.
Artigo 6º.-Selección de alumnado.
A selección do alumnado participante nas accións formativas será realizada pola entidade adxudicataria entre as persoas traballadoras que soliciten a súa participación en cada acción formativa. As solicitudes de participación deberán ser custodiadas polas entidades beneficiarias das subvencións e estar á disposición dos órganos de control.
A selección dos/as traballadores/as que van participar no plan de formación realizaraa a entidade beneficiaria atendendo ás prioridades do plan de formación e a criterios de igualdade e de obxectividade e, en todo caso, tendo en conta a seguinte orden de prelación:
Primeiro.-Persoas traballadoras ocupadas pertencentes aos colectivos prioritarios.
Segundo.-Persoas traballadoras ocupadas pertencentes a colectivos non prioritarios.
Terceiro.-Persoas traballadoras desempregadas.
No caso de formación conducente á obtención dun certificado de profesionalidade ou de acreditacións parciais, corresponderalle á entidade beneficiaria comprobar os requisitos de acceso do alumnado aos módulos formativos que se determinen nos correspondentes certificados de profesionalidade.
As entidades beneficiarias poderán realizar convocatoria pública, que deberá publicarse, como mínimo, nun dos xornais de maior tiraxe da comunidade autónoma. No anuncio en prensa os logotipos deberán figurar coa seguinte distribución: na parte superior esquerda o da Xunta de Galicia, na parte superior dereita o da Unión Europea (Fondo Social Europeo), e na parte inferior dereita o do centro impartidor.
As entidades beneficiarias poderán incorporar alumnado dentro do seu primeiro cuarto.
Se durante a impartición dunha acción formativa sobrevén unha redución do alumnado, sen que se poidan dar novas altas, nunha cantidade superior ao 50 por 100 do número programado, a entidade beneficiaria poderá solicitar á Consellería de Traballo e Benestar a súa suspensión. No caso de suspensión, a entidade terá dereito a unha indemnización, que será proposta pola comisión de valoración e aprobada pola persoa titular da Consellería de Traballo e Benestar, calculada de acordo co principio de proporcionalidade, que nunca será superior aos gastos efectivamente xustificados.
Sempre que non se supere o número máximo de alumnas e alumnos por curso establecido no artigo 4º.5 desta orde, poderán asistir a unha acción formativa un número maior de alumnado que o inicialmente aprobado. O incremento de alumnado non supoñerá incremento da contía económica inicialmente prevista para cada acción.
Artigo 7º.-Dereitos e deberes do alumnado.
1. A formación será gratuíta en todo caso para todo o alumnado das accións formativas incluídas nesta orde.
2. Terán a obriga de realizar e seguir con aproveitamento as accións formativas e de facilitar a documentación que lles sexa solicitada pola entidade beneficiaria. Na modalidade presencial, no caso de que as faltas de asistencia dalgún alumno ou alumna superen o 25% das horas lectivas, deberá ser dado/a de baixa na acción formativa. Na modalidade a distancia, teleformación ou na parte correspondente a calquera destas dúas modalidades para a formación mixta serán dados de baixa cando a alumno ou alumna non realicen o 75% das avaliacións.
3. Para ter dereito a diploma, o alumnado deberá cumprir os seguintes requisitos:
-Modalidade presencial: superar con aproveitamento o 75% da acción formativa e o 75% do módulo de igualdade, agás que estea exento da súa realización.
-Modalidade a distancia ou teleformación: superar con aproveitamento o 75% das avaliacións da parte da acción formativa e o 75% do módulo de igualdade, agás que estea exento da súa realización.
-Modalidade mixta, superar o 75% das avaliacións non presenciais da acción formativa e o 75% do módulo de igualdade, a non ser que estea exento da súa realización. Na parte presencial do curso deberá asistir e superar con aproveitamento un 75% da acción formativa. No caso de que o número de sesións presenciais sexa menor de catro, a porcentaxe de asistencia obrigada reducirase para permitir unha única falta de asistencia (66% se hai tres sesións ou 50% se hai dúas). En calquera caso, nun curso mixto o alumnado deberá asistir polo menos a unha sesión presencial.
-A Dirección Xeral de Formación e Colocación determinará o modelo do diploma e nel deberá constar:
a) Nome, apelidos e DNI da alumna ou alumno.
b) Denominación da acción formativa.
c) Horas de impartición con especificación das horas presenciais, a distancia e teleformación, segundo o caso.
d) Lugar e datas de realización.
e) Programa do curso extractado por módulos.
f) Logotipo da Xunta de Galicia e da Unión Europea (FSE).
g) Módulo de igualdade, agás que estea exento.
4. O alumnado que non teña dereito a diploma recibirá, se o solicita, unha certificación polas horas e módulos que realizase.
5. Cando a formación a impartir conduza á obtención dun certificado de profesionalidade ou de acreditacións parciais, teranse en conta os módulos formativos e requisitos que se determinen nos correspondentes certificados, aprobados en desenvolvemento da Lei orgánica 5/2002, do 19 de xuño.
Esta formación certificarase nos termos establecidos na citada lei e na súa normativa de desenvolvemento, e sempre que se cumpran estritamente os requisitos de alumnado, profesorado, instalacións e avaliación recollidos nos reales decretos que regulan as correspondentes certificacións.
6. No suposto de ter xa cursado calquera dos módulos da Dirección Xeral de Formación e Colocación relacionados no artigo 4º 2 e 3 desta orde, non será necesario que volvan a realizalo sempre e cando o xustifiquen documentalmente.
Artigo 8º.-Bolsas e axudas.
1. Para ter dereito a calquera das bolsas e axudas reguladas neste artigo será requisito imprescindible que o curso teña unha duración igual ou superior a catro horas diarias e vinte semanais.
Estas axudas só se percibirán cando os traballadores desempregados deban trasladarse ás sesións formativas.
2. O prazo para a solicitude das bolsas é de dez días naturais desde a incorporación do alumno/a á acción formativa. A falta de formalización en tempo e forma desta solicitude dará lugar á perda do dereito á axuda.
3. As axudas reguladas no presente artigo son todas compatibles entre si, agás a de transporte público coa de transporte privado, e a de transporte privado con aloxamento e manutención.
4. As axudas reguladas no presente artigo son compatibles coa percepción de prestacións do Servizo Público Estatal de Emprego, agás no suposto da bolsa de asistencia vinculada á realización de actividades de mellora da empregabilidade incluídas nos itinerarios personalizados de inserción.
5. O alumnado terá dereito a percibir as seguintes bolsas e axudas:
5.1. Poderán percibir unha bolsa consistente no 75% do importe do indicador público de renda de efectos múltiples (IPREM) diario por día de asistencia os alumnos/as con discapacidade e aqueles demandantes non perceptores de prestacións do Servizo Público de Emprego Estatal que participen nunha acción formativa vinculada á realización de actividades de mellora da empregabilidade incluídas no seu itinerario de inserción, sempre que non se negasen a participar en actividades contempladas no seu IPI, segundo certificación da oficina de emprego.
Só poderá cobrarse unha axuda por este concepto, con independencia de que o/a alumno/a pertenza aos dous colectivos.
5.2. Axudas de transporte, manutención e aloxamento:
a) Axuda de transporte:
a.1. Transporte público urbano: os/as alumnos/as que utilicen a rede de transportes públicos urbanos para asistir á formación terán dereito a percibir unha axuda consistente en 1,5  por alumno/a por día de asistencia. Para ter dereito á súa percepción deberán facer unha declaración xurada de que utilizan o transporte público urbano para asistir ao curso.
a.2. Transporte público interurbano: O alumnado que resida nun concello distinto ao da impartición do curso terán dereito a percibir unha axuda consistente en 6  por alumno/a por día de asistencia. Para ter dereito á súa percepción deberán facer unha declaración xurada de que utilizan o transporte público interurbano para asistiren ao curso, xunto cunha certificación municipal de residencia.
a.3. No caso de que a distancia entre o domicilio do alumno/a e o lugar de impartición dos cursos sexa como mínimo de 50 quilómetros, os alumnos/as, cando non exista medio de transporte público entre o seu domicilio e o do centro ou este transporte non teña un horario regular que permita compatibilizalo co da acción formativa, poderán ter dereito á axuda en concepto de transporte en vehículo propio, logo de autorización pola persoa titular da Dirección Xeral de Formación e Colocación ou da persoa titular da correspondente xefatura territorial. A axuda de transporte en vehículo propio terá unha contía máxima por día de asistencia de 0,10 euros por quilómetro.
A acreditación de acharse nos supostos de concesión realizarase a través de certificación municipal que acredite o seu empadroamento no concello de residencia como mínimo seis meses antes do inicio do curso así como de calquera outra documentación que o órgano competente considere necesaria para probar a veracidade da residencia.
Ademais da duración do curso e da distancia, para percibir a axuda de transporte en vehículo propio, deberán cumprirse os seguintes requisitos:
-Que a acción formativa se imparta nos centros pertencentes á Consellería de Traballo e Benestar, e aquelas outras accións formativas que a Dirección Xeral de Formación e Colocación considere necesarias para os obxectivos de política de emprego.
b) Axuda de aloxamento e manutención cando a distancia entre o seu domicilio e o lugar de impartición sexa, como mínimo, de 50 quilómetros. En casos excepcionais, debido a problemas das comunicacións, circunstancia que deberá ser previamente valorada e autorizada polo órgano competente en cada caso, poderá concederse esta axuda aínda que a distancia sexa inferior. A acreditación de atoparse nos supostos de concesión realizarase a través de certificación municipal que acredite o seu empadroamento no concello de residencia como mínimo seis meses antes do inicio do curso, así como de calquera outra documentación que o órgano competente considere necesaria para probar a veracidade da residencia.
Ademais da duración do curso e da distancia, para percibir a axuda de aloxamento e manutención deberán cumprirse os seguintes requisitos:
-Que a asistencia ao curso implique que o/a alumno/a deba aloxarse no lugar de impartición. O gasto real de aloxamento xustificarase por medio do contrato de arrendamento ou factura de hospedaxe.
-Que a acción formativa se imparta nos centros pertencentes á Consellería de Traballo e Benestar e aquelas otras accións formativas que a Dirección Xeral de Formación e Colocación, considere necesarias para os obxectivos de política de emprego.
A axuda de aloxamento e manutención aboarase por mes natural e a súa contía será o importe do indicador público de renda de efectos múltiples (IPREM) fixado para o ano 2010, rateándose a parte correspondente aos meses de inicio e finalización cando non sexan completos.
5.3. Axudas á conciliación: as axudas previstas neste parágrafo teñen por obxecto permitir ás persoas desempregadas conciliar a súa asistencia á formación co coidado de fillos menores de 6 anos ou de familiares dependentes ata o segundo grao, sempre que ao inicio da acción formativa cumpran os requisitos seguintes:
-Non ter rexeitado ofertas de traballo axeitadas nin terse negado a participar en actividades de promoción, formación ou reconversión profesional no ano anterior ao inicio da acción formativa.
-Carecer de rendas de calquera clase superiores ao 75% do indicador público de renda de efectos múltiples (IPREM). Entenderase cumprido este requisito sempre que a suma das rendas de todos os integrantes da unidade familiar, incluído o solicitante, dividida polo número de membros que a compoñen non supere o 75% do IPREM.
Entenderase por unidade familiar, en caso de matrimonio o pai, a nai e os fillos menores de 18 anos, con excepción dos que con consentimento dos seus pais vivan independentes deles, ou os maiores incapacitados xudicialmente suxeitos a patria potestade prorrogada ou rehabilitada. Na falta de matrimonio ou en supostos de separación legal, o pai ou nai e a totalidade dos fillos que convivan con un ou outro e reúnan os requisitos sinalados no parágrafo anterior. No suposto de que o suxeito causante da axuda sexa un familiar ata segundo grao, este entenderase incluído na unidade familiar para o cómputo de rendas.
Deberá achegarse certificado de convivencia ou, na súa falta, de empadroamento e copia do libro de familia. Para os estranxeiros que non teñan libro de familia, calquera documentación que acredite de forma suficiente o parentesco.
As rendas calcularanse tendo en conta o seguinte:
Para os traballadores por conta allea:
-Tomaranse os ingresos brutos do mes anterior ao inicio do curso.
-As pagas extraordinarias ratearanse mensualmente.
-As horas extraordinarias correspondentes a ese mes computaranse na súa totalidade.
-As axudas de custo non se terán en conta (agás naqueles casos en que o seu volume e periodicidade mostren que se trate dunha forma habitual de pagamento dunha parte do salario).
Para os autónomos:
-Tomaranse os ingresos netos do trimestre anterior ao inicio do curso.
-Dividirase o importe total por tres, para obter as rendas mensuais.
Para estes efectos, computarase como renda o importe dos salarios sociais, as rendas mínimas de inserción ou as axudas análogas de asistencia social concedidas pola comunidade autónoma, así como o importe das prestacións do Servizo Público de Emprego Estatal.
A contía da axuda á conciliación será do 75% do importe do indicador público de renda de efectos múltiples (IPREM) diario por día de asistencia.
Capítulo II
Tipos de plans de formación e entidades solicitantes
Artigo 9º.-Tipos de plans de formación.
a) Plans de formación intersectoriais, dirixidos prioritariamente a persoas traballadoras ocupadas, integrados por accións formativas dirixidas a aprendizaxe de competencias transversais a varios sectores da actividade económica ou de competencias específicas dun sector para a reciclaxe e recualificación de traballadores/as doutros sectores, incluída a formación dirixida á capacitación para a realización de funcións propias da representación legal dos/as traballadores/as. Cada plan formativo deberá incorporar un mínimo do 10% para accións formativas relacionadas coas novas tecnoloxías e/ou un mínimo do 10% para formación en especialidades industriais. Ambas as porcentaxes deberán identificarse en cada plan de formación e deberán vir identificadas na memoria xustificativa.
O financiamento destes plans de formación elévase a 16.445.952 .
b) Plans de formación intersectoriais dirixidos a traballadores/as e socios/as da economía social sempre que acheguen actividade económica.
O financiamento destes plans de formación elévase a 528.149 .
c) Plans de formación intersectoriais dirixidos a persoas traballadoras autónomas.
O financiamento destes plans de formación elévase a 818.149 .
d) Plans de formación sectoriais integrados por accións formativas dirixidas á formación de traballadores/as dun sector produtivo concreto, coa finalidade de desenvolver accións formativas de interese xeral para o mencionado sector e satisfacer as necesidades específicas de formación deste.
O financiamento elévase a 11.207.750  segundo a proposta de desagregación seguinte, que ten en conta a poboación ocupada en Galicia nas diferentes ramas de actividade económica agrupadas en sete ámbitos sectoriais de referencia.
Ver referencia pdf "13400D011P034.PDF"
Cada plan sectorial deberá ser dirixido, para os efectos de execución, a unha destas agrupacións sectoriais.
Artigo 10º.-Entidades beneficiarias: requisitos e acreditación.
1. Poderán ser beneficiarias da concesión de subvencións para a execución dos distintos tipos de plans sinalados no artigo anterior as seguintes entidades:
a) Para os plans de formación intersectoriais, as organizacións empresariais e sindicais representativas no ámbito autonómico con domicilio social na Comunidade Autónoma de Galicia.
b) Para a execución de plans de formación intersectoriais dirixidos especificamente aos colectivos de traballadores e socios de economía social, sempre que acheguen actividade económica, as confederacións e federacións de cooperativas e/ou sociedades laborais e as organizacións representativas de economía social, todas elas de carácter intersectorial e con suficiente implantación no ámbito autonómico.
c) Para a execución de plans de formación intersectoriais dirixidos especificamente ao colectivo de autónomos, poderán ser solicitantes as asociacións representativas de traballadores autónomos de carácter intersectorial e, así mesmo, as organizacións determinadas no artigo 21.5º da Lei 20/2007, do 11 de xullo, do Estatuto do traballo autónomo, con representatividade no ámbito autonómico. Terán prioridade as asociacións representativas de autónomos con maior implantación no territorio da comunidade autónoma.
As entidades beneficiarias das alíneas b) e c) deberán acreditar a suficiente implantación no ámbito da Comunidade Autónoma de Galicia, acreditando os seguintes extremos:
Un.-Presenza de sedes permanentes, como mínimo, nunha provincia da comunidade autónoma e cun ano de anterioridade á publicación da orde.
Dous.-Recursos humanos e materiais suficientes para desenvolver a súa actividade, coa especificación dos domicilios sociais e o número de traballadores que presta os seus servizos nas confederacións e federacións de cooperativas e/ou sociedades laborais e as organizacións representativas de economía social e nas asociacións representativas de traballadores autónomos.
Tres.-Número de membros das confederacións e federacións de cooperativas e/ou sociedades laborais e as organizacións representativas de economía social e nas asociacións representativas de traballadores autónomos.
Catro.-Declaración do solicitante sobre a veracidade da información e os datos fornecidos.
d) Para a execución de plans de formación de sectoriais, poderán solicitar subvención as seguintes entidades:
-As organizacións empresariais e sindicais con domicilio social na Comunidade Autónoma de Galicia, representativas no correspondente sector de actividade dentro do seu ámbito territorial.
-As entidades creadas ao abeiro da negociación colectiva sectorial, representativas no ámbito autonómico. As entidades solicitantes presentarán a acta, acordo ou calquera outro documento ou medio admitido en dereito que acredite a súa creación ao abeiro da negociación colectiva.
-As organizacións empresariais e sindicais que participan na negociación colectiva sectorial no ámbito autonómico, provincial ou estatal no caso de que só exista negociación colectiva de ámbito estatal, directamente ou a través das organizacións que a integran ou nas cales se integran.
2. No caso de solicitudes de asociacións integradas noutra entidade que sexa tamén solicitante, considerarase unicamente a daquela que teña un ámbito territorial máis amplo na comunidade autónoma.
3. De conformidade co establecido no artigo 8.2º da Lei 9/2007, do 13 de xuño, de subvencións de Galicia, cando o beneficiario sexa unha persoa xurídica, os membros asociados do beneficiario que se comprometan a efectuar a totalidade ou parte das actividades que fundamentan a concesión da subvención en nome e por conta do primeiro terán igualmente a consideración de beneficiarios. Tamén terán dita consideración as agrupacións formadas polas entidades previstas no punto 1 deste artigo con entidades vinculadas a elas, que teñan entre os seus fins o desenvolvemento das actividades a que se refire esta orde.
O representante ou a persoa apoderada única da agrupación deberá pertencer a algunha das entidades beneficiarias previstas no punto 1 deste artigo.
4. Non poderán obter a condición de beneficiarias as entidades en que concorra algunha das circunstancias recollidas no artigo 10 da Lei 9/2007, do 13 de xuño, de subvencións de Galicia, en relación co artigo 8 do Regulamento que desenvolve a lei, aprobado polo Decreto 11/2009, do 8 de xaneiro.
5. De acordo co establecido no artigo 14 letra ñ) da Lei 9/2007, do 13 de xuño, de subvencións de Galicia, as entidades beneficiarias quedan informadas da existencia do Rexistro Público de Subvencións e dos extremos previstos no artigo 5 da Lei orgánica 15/1999, do 13 de decembro, de protección de datos de carácter persoal.
6. Así mesmo, e tal como se recolle no artigo 15 da Lei 9/2007, do 13 de xuño, de subvencións de Galicia, a Dirección Xeral de Formación e Colocación procederá a publicar no Diario Oficial de Galicia as subvencións concedidas, indicando a convocatoria, o programa de crédito orzamentario a que se imputan, o beneficiario, a cantidade concedida e a finalidade ou as finalidades da subvención.
7. Igualmente, publicaranse na páxina web oficial nos termos previstos no artigo 13.4º da Lei 4/2006, do 30 de xuño, de transparencia e boas prácticas na Administración pública galega, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
8. As entidades beneficiarias das axudas concedidas, tal e como se recolle no artigo 16 da Lei 9/2007, do 13 de xuño, autorizan a inclusión destas axudas no Rexistro de Axudas, Subvencións e Convenios e máis o de Sancións, creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma para o ano 2006 co contido e a forma que regulamentariamente se determine.
Capítulo III
Iniciación, instrución e resolución do procedemento
Artigo 11º.-Prazo de presentación de solicitudes.
O prazo de presentación de solicitudes será dun mes contado desde o día seguinte á publicación desta orde no Diario Oficial de Galicia.
Artigo 12º.-Solicitudes.
1. Co obxecto de axilizar os procesos de recepción e valoración dos plans de formación presentados polas entidades solicitantes, a Dirección Xeral de Formación e Colocación dispón dunha aplicación de solicitudes de concesión de subvencións,
http://traballoebenestar.xunta.es/formacionparaoemprego.
É un sistema que permite elaborar e tramitar as solicitudes de plans de formación dirixidos prioritariamente a traballadores/as ocupados/as mediante apoio das novas tecnoloxías de información.
A solicitude deberá presentarse no rexistro xeral da Consellería de Traballo e Benestar, San Lázaro s/n, 15781 Santiago de Compostela, nos seus departamentos territoriais ou mediante calquera dos procedementos establecidos no artigo 38.4º da Lei 30/1992, de réxime xurídico das administracións públicas e do procedemento administrativo común e será subscrita pola persoa titular ou representante legal da entidade coa debida acreditación, dirixida á persoa titular da Consellería de Traballo e Benestar.
2. As entidades solicitantes deberán presentar tanto a solicitude como o plan de formación anexo.
3. A presentación da solicitude de concesión pola persoa interesada das subvencións reguladas nesta orde comportará a autorización á Consellería de Traballo e Benestar para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia.
Non obstante, o solicitante poderá denegar expresamente o consentimento, debendo presentar entón a certificación nos termos previstos regulamentariamente.
4. A documentación que deberá acompañar a solicitude é a seguinte:
a) Fotocopia compulsada ou cotexada da tarxeta de identificación fiscal da entidade e do documento de identidade da persoa que actúa en nome e representación da persoa xurídica solicitante.
b) Fotocopia compulsada ou cotexada dos estatutos da entidade, debidamente legalizados.
c) Documentación acreditativa da capacidade legal para asinar a solicitude (escritura notarial de poderes ou calquera outro medio válido en dereito).
d) Documentación acreditativa da inscrición da entidade no rexistro administrativo correspondente e de reunir os requisitos establecidos no artigo 10º desta orde para ser entidade beneficiaria da subvención.
e) Declaración de non estar incurso en ningunha das circunstancias establecidas no artigo 10º.2 da Lei 9/2007, do 13 de xuño, de subvencións de Galicia e no artigo 13.2º e 3º, da Lei 38/2003, do 17 de decembro, xeral de subvencións.
f) Declaración do conxunto de todas as solicitudes efectuadas ou concedidas para a mesma acción formativa ante as administracións públicas competentes ou outros entes públicos.
g) Declaración responsable do/a representante legal da entidade en que faga constar que os lugares de impartición dos cursos son aptos para esa finalidade.
h) Para a execución de plans de formación intersectoriais dirixidos especificamente aos colectivos de traballadores e socios de economía social, das confederacións e federacións de cooperativas e/ou sociedades laborais, e para a execución de plans de formación intersectoriais dirixidos a persoas traballadoras autónomas, a acreditación do requisito de notable implantación realizarase cubrindo debidamente o anexo IV, no cal deberán constar os seguintes datos:
-As sedes permanentes, que teña a entidade, na comunidade autónoma cun ano de anterioridade á publicación da orde. A presenza permanente acreditarase por medio dos títulos de propiedade, de aluguer ou cesión de sedes, co enderezo completo e o teléfono.
-Recursos humanos e materiais suficientes para desenvolver a súa actividade, coa especificación dos domicilios sociais e o número de traballadores que presta os seus servizos nas confederacións e federacións de cooperativas e/ou sociedades laborais e as organizacións representativas de economía social e nas asociacións representativas de traballadores autónomos. Para estes efectos deberá presentar, co fin de acreditar a alta na Seguridade Social dos traballadores os TC2 do mes anterior á convocatoria.
-Número de afiliados das confederacións e federacións de cooperativas e/ou sociedades laborais e as organizacións representativas de economía social e nas asociacións representativas de traballadores autónomos.
-Se a entidade está integrada noutra de ámbito superior, deberá indicar o seu nome. A entidade de ámbito superior deberá certificar que a de ámbito inferior está integrada nela.
Se a entidade solicitante é unha federación ou confederación, deberán presentar unha relación das entidades que a integran.
Nas confederacións, federacións e asociacións de autónomos, as entidades integrantes que se terán en conta para efectos de representatividade serán as que representen exclusivamente autónomos.
-Declaración do solicitante sobre a veracidade da información e os datos fornecidos.
i) Para a execución de plans de formación sectoriais, a acreditación da representatividade da entidade realizarase cubrindo debidamente o anexo IV, no cal deberán constar os seguintes datos:
-No caso de confederacións e federacións, relación das entidades de ámbito inferior que integran a entidade solicitante.
-Se a entidade está integrada noutra de ámbito superior deberá indicar o seu nome; a entidade de ámbito superior deberá certificar que a de ámbito inferior está integrada nela.
-Número de traballadores/as que representa a entidade solicitante (poboación ocupada da entidade). Para tal efecto as entidades deberán incluír unha relación das empresas que forman a entidade, co seu CIF, código conta cotización, e o CNAE que corresponda á empresa segundo a súa actividade económica salvo, que a través de calquera outro documento expedido por organismo oficial, acredite a dita representatividade.
-Declaración do solicitante sobre a veracidade da información e os datos fornecidos.
5. De conformidade co artigo 35 da Lei 30/1992, do 26 de novembro, aquelas entidades que presenten máis dunha solicitude deberán unicamente achegar a documentación orixinal ou copia cotexada nunha delas.
6. No impreso de solicitude deberanse facer constar, polo menos, os seguintes datos:
-Nome e razón social da solicitante, acreditado mediante fotocopia da tarxeta de identificación fiscal da entidade solicitante.
-Identificación ou sinatura da persoa representante legal autorizada que formula a solicitude, acreditándose esa representación mediante escritura notarial de poderes ou por calquera outro medio válido en dereito.
-Declaración do/a representante legal da entidade solicitante sobre a veracidade da información e dos datos presentados na solicitude e certificación desta.
-Contía da subvención solicitada.
Artigo 13º.-Documentación técnica.
Sen prexuízo da documentación a que fai referencia o artigo 12º desta orde, coa solicitude presentarase a seguinte documentación técnica:
1) Plan de formación que deberá conter, polo menos, a seguinte información:
a) Ámbito de aplicación do plan.
b) Obxectivos, contidos, metodoloxía e modalidade.
c) Accións formativas que se desenvolverán, con indicación, se é o caso, das vinculadas ao Catálogo Nacional de Cualificacións Profesionais e, dentro destas, a que certificado ou certificados de profesionalidade van dirixidos. Deberán incluír os módulos transversais, se é o caso.
d) Número de alumnas/os por acción formativa.
e) Colectivos destinatarios, desagregados por colectivos prioritarios do FSE, categorías ou grupos profesionais.
f) Custo estimado das accións formativas.
g) Calendario previsto de execución.
h) Lugar, instalación e medios previstos para impartir as accións formativas que, no caso de accións conducentes á obtención dos certificados de profesionalidade ou acreditacións parciais, deberán cumprir os requisitos que se establecen no real decreto que regule o correspondente certificado de profesionalidade.
Deberá presentarse unha relación priorizada das accións formativas solicitadas por grupos e accións.
2) Memoria xustificativa sobre a capacidade técnica do solicitante para a xestión do plan que solicita, indicando os recursos técnicos e materiais de que dispón a entidade solicitante e, de ser o caso, os da entidade que participa no desenvolvemento do plan formativo.
Artigo 14º.-Requirimentos.
Se a solicitude non estiver debidamente cuberta ou non se achegar a documentación, a unidade administrativa encargada da tramitación do expediente, de conformidade co disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, requirirá a entidade interesada para que, nun prazo máximo e improrrogable de 10 días, emende a falta ou presente os documentos preceptivos coa advertencia de que, se así non o fixer, se considerará desistida da súa petición, logo de resolución que deberá ser ditada nos termos previstos no artigo 42 da antedita lei.
Artigo 15º.-Proposta de resolución.
1. O órgano instrutor do procedemento é a Dirección Xeral de Formación e Colocación.
2. Recibidas as solicitudes procederase ao estudo e á cualificación destas polas comisións de valoración que, unha vez analizada a documentación achegada polas solicitantes, informarán os expedientes aplicando os criterios de valoración establecidos nesta orde.
3. Unha vez puntuados os expedientes polas comisións de valoración, serán informados pola Comisión Galega de Formación Profesional Continua.
4. As entidades deberán acreditar con anterioridade a ditarse a proposta de resolución de concesión que están ao día no cumprimento das súas obrigas tributarias e fronte a Seguridade Social, de acordo co artigo 11 e) da Lei 9/2007, do 13 de xuño, de subvencións de Galicia, e o artigo 10 do Decreto 11/2009, do 8 de xaneiro, polo que se aproba o regulamento. Todo isto sen prexuízo das excepcións establecidas no artigo 48 da Lei 9/2009, do 23 de decembro, de orzamentos xerais da Comunidade Autónoma de Galicia para o ano 2010.
5. Á vista dos expedientes e dos informes preceptivos que se emitan, a Dirección Xeral de Formación e Colocación, como órgano instrutor, formulará proposta de resolución.
6. A comisión de valoración estará composta pola persoa titular da Subdirección Xeral de Formación para o Emprego, que a presidirá, e serán vogais dúas persoas que sexan técnicos da Dirección Xeral de Formación e Colocación, unha das cales actuará como secretario ou secretaria.
7. Se, por calquera causa, cando a comisión de valoración teña que examinar as solicitudes, algún dos seus compoñentes non puider asistir, será substituído pola persoa que para o efecto designe a persoa titular da Dirección Xeral de Formación e Colocación.
Artigo 16º.-Criterios de valoración.
Teranse en consideración para a valoración técnica dos plans de formación profesional para o emprego que se executará a través da subscrición de convenios, os seguintes criterios de puntuación:
a) En relación coas accións formativas que integran o plan, ata 50 puntos:
-Contidos das accións formativas, ata 20 puntos:
*Terán maior valoración as accións formativas incluídas no anexo III desta orde, 10 puntos.
*Outorgarase maior valoración ás accións formativas que incorporen algún módulo de tecnoloxía da información e a comunicación, sensibilidade ambiental, formación para a seguranza e saúde laboral cuxa duración non poderá exceder as 10 horas, ata 10 puntos.
-Instalacións, medios didácticos e material previsto, ata 10 puntos.
-Certificación das accións formativas. Outorgarase maior valoración a aquelas especialidades que inclúan unidades formativas ou módulos formativos dos certificados de profesionalidade, 10 puntos.
-Mecanismos de seguimento, avaliación e control da aprendizaxe, ata 10 puntos.
b) Adecuación das accións formativas do plan ás necesidades do ámbito respectivo, intersectorial ou sectorial, axustado ás necesidades do mercado de traballo, ata 30 puntos.
c) Capacidade acreditada da entidade solicitante para impartir o plan presentado, tendo en conta experiencias anteriores e os medios persoais e materiais propios ou alleos postos á disposición para a execución do plan, ata 15 puntos.
d) O emprego da lingua galega na realización das accións formativas, 5 puntos.
e) Certificación do sistema de xestión de calidade ISO 9001 ou plan de mellora EFQM, se se achegase: 5 puntos.
Para a valoración das alíneas a) e c) terase en conta a información dispoñible na memoria xustificativa do convenio.
Terase en conta o grao de execución e cumprimento das condicións en que se outorgou a subvención acreditados polo solicitante na última convocatoria de plans de oferta liquidada podéndose reducir polas ditas causas ata un 10% de valoración técnica.
Serán financiados os plans de formación que superen a puntuación da valoración técnica que, en función das solicitudes presentadas e recursos dispoñibles, sexa aprobada pola Dirección Xeral de Formación e Colocación.
Artigo 17º.-Determinación do importe da subvención.
1. Para os convenios de execución de plans de formación, a subvención que se conceda determinarase tendo en conta:
a) Conxunto das subvencións solicitadas tanto polas organizacións empresariais como polas organizacións sindicais representativas.
b) A valoración técnica obtida polo respectivo plan de formación, segundo os criterios recollidos no artigo 16º desta convocatoria.
c) Así mesmo, teranse en conta os módulos económicos máximos establecidos nesta orde e o volume da actividade formativa que a/o solicitante se compromete a realizar no marco do cofinanciamento do Fondo Social Europeo, de xeito que a subvención resultante sexa maior canto maior sexa o número de participantes pertencentes aos colectivos prioritarios a que fai referencia o artigo 5º desta convocatoria.
2. Para os convenios de execución de plans de formación dirixidos a persoas traballadoras e persoas socias de cooperativas, sociedades laborais e outras empresas e entidades de economía social e a persoas traballadoras autónomas, a subvención que se conceda determinarse tendo en conta:
a) Conxunto das subvencións solicitadas.
b) A valoración técnica obtida polo respectivo plan de formación, segundo os criterios recollidos no artigo 16º desta convocatoria.
c) Así mesmo, teranse en conta os módulos económicos máximos establecidos nesta orde e o volume da actividade formativa que a/o solicitante se compromete a realizar no marco do cofinanciamento do Fondo Social Europeo, de maneira que a subvención resultante sexa maior canto maior sexa o número de participantes pertencentes aos colectivos prioritarios a que fai referencia o artigo 5, desta convocatoria.
3. En casos excepcionais, de conformidade co establecido no artigo 9.2º da Orde TAS/718/2008, do 7 de marzo, que desenvolve o Real decreto 395/2007, do 23 de marzo, e o artigo 19.3º da Lei 9/2007, do 13 de xuño, de subvencións de Galicia, cando as circunstancias concorrentes o aconsellen, poderase prever o rateo do importe global máximo destinado a subvencións entre os beneficiarios.
4. As axudas previstas nesta orde son incompatibles coa percepción doutras subvencións, axudas, ingresos ou recursos para a mesma acción formativa procedentes de calquera administración ou entes públicos ou privados, estatais, da Unión Europea ou de organismos internacionais.
O importe das subvencións en ningún caso poderá ser de tal contía que supere o custo da actividade subvencionada.
Artigo 18º.-Módulos económicos máximos.
1. Os módulos económicos máximos (custo por participante e hora de formación) aplicables para efectos de liquidación das subvencións concedidas para o financiamento dos convenios, serán os que a seguir se establecen en función da modalidade de impartición e nivel da formación:
Ver referencia pdf "13400D011P034.PDF"
2. Excepcionalmente, a persoa titular da Dirección Xeral de Formación e Colocación, poderá autorizar un incremento de ata un 50% do módulo económico superior da modalidade presencial de formación, en función da singularidade de determinadas accións formativas que pola súa especialidade e características técnicas precisen un financiamento superior.
3. Na modalidade de impartición presencial, o módulo de nivel básico aplicarase cando se trate de impartir formación en materias transversais ou xenéricas que capaciten para desenvolver competencias e cualificacións básicas.
4. O módulo de nivel medio-superior aplicarase cando a formación incorpore materias que impliquen especialización e/ou capacite para desenvolver competencias de programación e/ou dirección.
Artigo 19º.-Resolución.
1. A resolución dos expedientes de axudas corresponderalle á persoa titular da Dirección Xeral de Formación e Colocación, por delegación da persoa titular da consellería, e deberá ser notificada ás persoas interesadas no prazo de tres meses contados a partir do día seguinte ao da publicación desta orde. Transcorrido o citado prazo sen que se dite resolución expresa, as persoas interesadas entenderán desestimada a súa solicitude.
Dado que as axudas do programa regulado nesta orde están cofinanciadas polo FSE, na resolución de concesión informarase a entidade beneficiaria de que a aceptación da axuda comunitaria implicará a súa aparición na lista pública cos nomes das entidades beneficiarias, das operacións e a cantidade de fondos públicos asignada a cada operación que se publicará conforme o previsto no artigo 7.2º d) do Regulamento (CE) 1828/2006.
2. Notificada a resolución definitiva polo órgano competente, a entidade proposta como beneficiaria disporá dun prazo de dez días para a súa aceptación, transcorrido o prazo sen que se produza manifestación expresa, entenderase tacitamente aceptada.
3. Á resolución de concesión xuntaráselle cada un dos convenios e o correspondente plan de formación.
4. Ao abeiro do artigo 25 da Lei 9/2007, do 13 de xuño, de subvencións de Galicia, cando o importe da subvención na proposta de resolución sexa inferior á solicitude presentada, poderase instar do beneficiario a reformulación da súa solicitude para axustar os compromisos e as condicións á subvención outorgable. Posteriormente, as entidades poderán facer, como máximo, dúas reconfiguracións do plan, tendo en conta que a primeira, de ser o caso, deberá facerse, como mínimo, dous meses despois da notificación da resolución e a última deberá facerse, o máis tardar, cando falten dous meses para o remate do prazo de execución das accións formativas do plan.
5. A priorización das accións formativas derivadas da reconfiguración do plan executarase ata o importe concedido. Calquera modificación desa priorización deberá ser autorizada pola persoa titular da Dirección Xeral de Formación e Colocación.
6. As resolucións ditadas poñen fin á vía administrativa, e contra elas poderá interpoñerse, potestativamente, recurso de reposición ante o órgano que ditou o acto, no prazo dun mes desde a súa notificación, de acordo co disposto no artigo 117 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, ou directamente recurso contencioso-administrativo ante o órgano xurisdicional competente, no prazo de dous meses contados desde o día seguinte ao da súa notificación, de conformidade co establecido na Lei 29/1998, reguladora da xurisdición contencioso-administrativa.
Capítulo IV
Execución, xustificación de custos e liquidación
Artigo 20º.-Custos financiables e criterios de imputación.
1. Os custos das accións formativas poderán imputarse desde o 1 de maio de 2010.
2. Custos directos da acción formativa.
a) As retribucións das persoas formadoras internas e externas, podéndose incluír salarios, seguros sociais, axudas de custo e gastos de locomoción e, en xeral, todos os custos imputables ás persoas formadoras no exercicio das actividades de preparación, impartición, titoría e avaliación das accións formativas.
Estes gastos deberán presentarse debidamente desagregados por horas dedicadas á actividade a que se imputen.
b) Os gastos de amortización de equipos didácticos e plataformas tecnolóxicas, calculados con criterios de amortización aceptados nas normas de contabilidade, así como o seu aluguer ou arrendamento financeiro, excluídos os seus xuros, soportados na execución do plan formativo.
Estes gastos deberán presentarse debidamente desagregados por acción formativa e imputaranse polo número de participantes no caso de uso individual dos equipamentos ou plataformas; noutro caso, imputaranse por horas de utilización.
c) Gastos de medios didácticos e/ou adquisición de materiais didácticos, así como os gastos en bens consumibles utilizados na realización das accións formativas do plan, incluíndo o material de protección e seguranza. Así mesmo, no caso da teleformación, os custos imputables aos medios de comunicación utilizados entre persoal formador e participantes.
Estes gastos deberanse presentar debidamente desagregados por acción formativa e imputaranse polo número de participantes no caso de uso individual dos equipos ou plataformas; noutro caso, imputaranse por horas de utilización.
d) Os gastos de aluguer, arrendamento financeiro, excluídos os seus xuros, ou amortización das aulas, talleres e demais superficies utilizadas no desenvolvemento do plan de formación.
Estes gastos deberán presentarse debidamente desagregados por acción formativa e imputaranse polo período de duración da acción.
Os gastos de amortización calcularanse segundo normas de contabilidade xeralmente aceptadas, sendo aplicable o método de amortización segundo as táboas aprobadas polo Regulamento do imposto de sociedades.
e) Seguro de accidentes dos participantes.
Estes gastos deberanse presentar desagregados por acción formativa e a súa imputación farase polo número de participantes.
f) Gastos de transporte, manutención e aloxamento para os traballadores ocupados que participen nas accións formativas, cos límites fixados na Orde EHA/3771/2005, do 2 de decembro, pola que se revisa a contía dos gastos de locomoción e das axudas de custo no imposto sobre a renda das persoas físicas.
Estes gastos deberán presentarse debidamente desagregados por acción formativa e a súa imputación farase polo número de participantes.
g) Gastos de publicidade para a organización e difusión das accións formativas.
Estes gastos deberán presentarse debidamente desagregados por acción formativa.
3. Custos asociados á actividade formativa:
a) Consideraranse custos financiables os de persoal de apoio tanto interno como externo e todos os necesarios para a xestión e execución do plan.
b) Os gastos financeiros directamente relacionados coa actividade subvencionada e que resulten indispensables para a adecuada preparación ou execución dela. Non serán subvencionables os xuros debedores das contas bancarias.
c) Outros custos: luz, auga, calefacción, mensaxería, correo, limpeza, vixilancia e outros custos non especificados anteriormente, asociados á execución do plan.
Estes custos deberán imputarse á beneficiaria da actividade subvencionada na parte que razoablemente corresponda de acordo con principios e normas de contabilidade xeralmente admitidas e, en todo caso, na medida en que tales custos correspondan ao período en que efectivamente se realiza a actividade.
En calquera caso, os custos asociados, igual que os custos directos, deben responder a custos reais, efectivamente realizados, pagados e xustificados mediante facturas ou documentos contables de valor probatorio equivalente.
Os gastos de asesoría xurídica, así como os custos notariais, rexistrais, periciais e de administración só serán subvencionables se están directamente relacionados e son indispensables para a adecuada preparación e execución da actividade subvencionada.
A suma dos custos asociados do plan non poderá superar o 20% dos custos da actividade formativa.
4. Outros custos subvencionables: custos de avaliación e control da calidade da formación segundo o artigo 27º desta orde.
5. En todo caso nestas axudas respectaranse as condicións da Orde TIN 2965/2008, do 14 de outubro, pola que se determinan os gastos subvencionables polo FSE modificada pola orden TIN 788/2009, do 25 de marzo.
6. Rastrexabilidade dos pagamentos: para aceptar os gastos como xustificados é necesario que se identifique claramente a correspondencia entre a factura/nómina e o xustificante de pagamento, aparecendo especificado o número de factura no concepto do xustificante bancario, posto que a simple coincidencia de provedor e importe non é garantía suficiente. Se o xustificante inclúe o pagamento de varias facturas e non se especificaron todas no concepto de xustificante bancario, o antedito xustificante deberá ir acompañado do total das facturas que estean afectadas por el. Así mesmo, en ningún caso se darán por válidos os xustificantes de pagamentos corrixidos con notas á man rectificando calquera equivocación.
Artigo 21º.-Pagamento e liquidación das subvencións.
1. Non poderá realizarse o pagamento da subvención cando a entidade sexa debedora por resolución firme de procedencia de reintegro.
2. En ningún caso poderán realizarse pagamentos anticipados a beneficiarias/os nos supostos previstos no número 6, parágrafo terceiro, do artigo 31 da Lei 9/2007, do 13 de xuño, de subvencións de Galicia.
3. Documentación necesaria:
-As entidades beneficiarias deberán enviar á Dirección Xeral de Formación e Colocación, dentro do mes seguinte ao remate da última acción formativa de cada convenio, a xustificación dos custos inherentes a el, a través da seguinte documentación, que deberá presentarse por cada acción formativa selada e asinada:
-Ficha de finalización.
-Solicitude de liquidación final.
-Relación de facturas.
-Orixinal ou fotocopia compulsada ou cotexada de todas as facturas, nóminas e xustificantes de pagamento de todos os gastos imputables á acción formativa.
-Certificación dos gastos.
-Declaración complementaria do conxunto de todas as axudas solicitadas (aprobadas, concedidas ou pendentes de resolución) para a mesma acción formativa, das distintas administracións públicas competentes ou de calquera dos seus organismos, entes ou sociedades.
4. A entidade beneficiaria deberá, así mesmo, cubrir e remitir nos impresos normalizados e conforme ás instrucións que se establezan para o efecto naquelas, os seguintes documentos:
a) A certificación de finalización do plan, con especificación de cada acción formativa realizada da cal se comunicase o inicio no momento oportuno.
b) A documentación xustificativa que acredite, como mínimo, os custos relativos ás accións formativas subvencionadas.
c) Xustificante de ter ingresado o importe correspondente á diferenza entre a cantidade xustificada e a recibida en concepto de anticipo, é dicir, cando o anticipo sexa superior a cantidade xustificada.
d) A documentación relativa ás actuacións de avaliación e control da calidade da formación.
e) As entidades beneficiarias deberán acreditar, con independencia da súa contía e antes de procederen ao cobramento das subvencións, que están ao día no cumprimento das súas obrigas tributarias e fronte a Seguridade Social e que non teñen pendente de pagamento ningunha débeda, por ningún concepto, coa Administración Pública da Comunidade Autónoma de Galicia. Todo isto sen prexuízo das excepcións establecidas no artigo 48 da Lei 9/2009, do 23 de decembro, de orzamentos xerais da Comunidade Autónoma de Galicia 2010.
5. Cando non se presentara a documentación xustificativa a que se refiren os puntos anteriores ou a documentación presentada sexa insuficiente para considerar correctamente xustificada a subvención concedida, a Dirección Xeral de Formación e Colocación porá en coñecemento das entidades beneficiarias as insuficiencias observadas para que no prazo de 10 días sexan rectificadas.
Examinada a documentación xuntada para a corrección das insuficiencias detectadas, ou transcorrido o dito prazo sen que se presentasen, o órgano concedente procederá á liquidación final a partir dos xustificantes de gastos elixibles que consten no expediente.
6. Sistemas de pagamento.
O aboamento da subvención ás/os beneficiarias/os farase efectivo da seguinte forma:
a) Ata o 80% do total do orzamento de gastos do convenio, en concepto de anticipo, no momento en que a Dirección Xeral de Formación e Colocación reciba comunicación da entidade beneficiaria en que se notifique o inicio dunha acción formativa, así como a documentación sinalada neste artigo, de ser o caso.
b) O importe restante, unha vez rematadas todas as accións formativas e xustificados os gastos realmente efectuados en cada unha.
7. Revisada a xustificación efectuada polas entidades beneficiarias e sempre que esta se axuste ao disposto nesta orde, o Servizo de Xestión Administrativa de Formación para o Emprego, da Dirección Xeral de Formación e Colocación, emitirá certificación para poder facer efectiva a correspondente liquidación da axuda concedida.
Artigo 22º.-Execución.
A execución do plan de formación será realizada pola/o beneficiaria/o tendo en conta o establecido no artigo 17 da Orde TAS/718/2008, do 7 de marzo, así como que a subvención outorgada terá o carácter de importe máximo e se destinará á realización das accións formativas obxecto do convenio. En todo caso, durante a execución do plan de formación non se poderán incluír accións formativas non aprobadas nin modificar a súa duración nin a modalidade, salvo autorización da Dirección Xeral de Formación e Colocación.
Artigo 23º.-Instrucións de xustificación de custos e liquidación.
A xustificación de custos e a liquidación económica das subvencións realizarase do seguinte xeito:
1. Os datos de xestión do curso deberanse introducir en liña a través da aplicación informática que a Dirección Xeral de Formación e Colocación poñerá á disposición dos centros.
2. A/o beneficiaria/o deberá xustificar os custos en que incorresen na execución das accións formativas obxecto do convenio e que o gasto xustificado será o efectivamente pagado.
3. Os custos xustificaranse con facturas e demais documentos de valor probatorio, en orixinal ou fotocopia compulsada ou cotexada, logo de selaxe do orixinal, co detalle suficiente para acreditar a correcta aplicación dos fondos. Estes documentos deberán cumprir os requisitos establecidos no Real decreto 1496/2003, do 28 de novembro, polo que se aproba o Regulamento que regula as obrigas de facturación.
4. Cando, de acordo coas normas de contabilidade xeralmente aceptadas se admita a xustificación de custos mediante notas de cargo, estas deberán acompañarse cos documentos xustificativos que soportan o gasto ou as súas imputacións.
5. Ao abeiro do artigo 27 da Lei 9/2007, do 13 de xuño, de subvencións de Galicia, as entidades beneficiarias do programa regulado nesta orde poderán subcontratar, logo de autorización da persoa titular da Dirección Xeral de Formación e Colocación, por unha soa vez, e ata o 100% da acción formativa, a realización das accións formativas financiadas con cargo a esta convocatoria, tendo en conta que a subcontratación non pode supoñer un aumento do custo de execución da acción formativa. Ademais, os subcontratistas deberán facilitar aos organismos de auditoría e control toda a información necesaria relativa ás accións subcontratadas. No caso de accións formativas subcontratadas, a solicitude de calquera modificación respecto da execución das accións concedidas deberá ser efectuada pola entidade adxudicataria.
A contratación de persoal docente para a impartición da formación subvencionada por parte do beneficiario non se considerará subcontratación.
En ningún momento se poderá subcontratar coas persoas ou entidades solicitantes de axuda ou subvención nesta convocatoria que non obtivesen subvención por non reuniren os requisitos ou non alcanzaren a valoración suficiente.
No non previsto neste artigo, será de aplicación o artigo 27 da Lei 9/2007, do 13 de xuño de 2007, de subvencións de Galicia e o artigo 43º do Regulamento que desenvolve a lei, aprobado polo Decreto 11/2009, do 8 de xaneiro.
6. No caso de subcontratación, as facturas que emitan as/os subcontratistas deberán conter unha desagregación suficiente para identificar os custos imputados a cada acción formativa.
7. Cando as actividades formativas fosen financiadas, ademais de coa subvención, con fondos propios ou outras subvencións ou recursos, deberá acreditarse na xustificación o importe, procedencia e aplicación de tales fondos ás actividades subvencionadas.
8. A/o beneficiaria/o da subvención estará obrigado a conservar os xustificantes da realización da actividade que fundamenta a concesión da subvención, así como da aplicación dos fondos recibidos. O prazo será de 4 anos e computarase a partir do momento en que finalice o período establecido para presentar a citada xustificación por parte da/o beneficiaria/o. No suposto de accións cofinanciadas con fondos comunitarios, aplicarase a este respecto o que estableza a normativa comunitaria.
9. As entidades que, sen que transcorrese o citado período, decidan suspender a súa actividade ou disolverse, deberán remitir copia da citada documentación á Dirección Xeral de Formación e Colocación.
10. O control da Consellería de Traballo e Benestar, como órgano concedente, se estende á comprobación de que por parte da/o beneficiaria/o se tiveron en conta as previsións do artigo 29.3º da Lei 9/2007, do 13 de xuño, de subvencións de Galicia.
11. Para o cálculo do importe que lles aboará ás entidades efectuaranse dous rateos:
Primeiro rateo. No caso de que inicien a acción formativa un número de alumnas e alumnos inferior aos orzamentados, ratearase a cantidade a pagar en función do alumnado que iniciase. Non obstante, non se aplicará penalización orzamentaria se se produce unha desviación do número de alumnos e alumnas, como máximo, do 15% sobre o alumnado orzamentado. Se a desviación de alumnado é superior a ese 15%, aboarase pola cantidade real de alumnado iniciado.
Para estes efectos enténdese por alumnado iniciado na modalidade presencial, o número máximo que haxa no primeiro cuarto da acción formativa. Nas modalidades de teleformación e a distancia, para efectos de financiamento soamente se terán en conta os alumnos e alumnas que realizasen ao menos o 25% dos controis de aprendizaxe.
Segundo rateo. Se se producen abandonos de participantes na acción formativa, admitiranse desviacións de ata o 30% do número de alumnado orzamentado. Se a desviación de alumnado é superior a ese 30%, aboarase pola cantidade real de alumnado finalizado.
Para estes efectos entenderase por alumnado finalizado, na modalidade presencial, o alumno ou alumna que asista ao 75% das horas lectivas, e na modalidade a distancia, teleformación ou na parte correspondente a calquera destas dúas modalidades para a formación mixta, o alumno ou alumna que realice o 75% das avaliacións.
O importe a aboar calcularase en función das cantidades resultantes dos dous rateos.
Artigo 24º.-Obrigas das entidades beneficiarias.
Sen prexuízo das obrigas establecidas nesta orde, na Orde TAS/718/2008, do 7 de marzo, pola que se desenvolve o Real decreto 395/2007, do 23 de marzo, polo que se regula o subsistema de formación profesional para o emprego, en materia de formación de oferta, e se establecen as bases reguladoras para a concesión de subvencións públicas destinadas ao seu financiamento, e no artigo 11 da Lei 9/2007, do 13 de xuño, constitúen así mesmo obrigas da beneficiaria:
1. Facilitar toda a información que lles sexa requirida pola Dirección Xeral de Formación e Colocación, pola Intervención Xeral da comunidade autónoma, polo Tribunal de Contas, polo Consello de Contas ou polo órgano competente da Unión Europea e polo Servizo Público de Emprego Estatal, no exercicio das súas funcións de fiscalización e control do destino das axudas.
2. Incluír en toda a documentación relativa á acción formativa o logotipo «Inviste no teu futuro» da Unión Europea (Fondo Social Europeo) e da Xunta de Galicia (Consellería de Traballo e Benestar).
3. Requirir de cada alumna ou alumno, no momento da súa incorporación, a seguinte documentación, que deberá arquivarse separadamente por cada acción formativa:
-Copia simple do DNI.
-Ficha individual en que acredite a súa pertenza a algún dos grupos preferentes que se recollen no artigo 5º, de ser o caso.
-Acreditación da súa condición de persoa ocupada ou desempregada.
-Acreditación do cumprimento dos requisitos de acceso do alumnado que establezan os programas formativos, ou no seu caso, o real decreto que regule os correspondentes certificados de profesionalidade.
-Acreditación documental de estar exento da obriga de realizar o módulo de prácticas profesionais non laborais, no caso de que a acción formativa completase un certificado de profesionalidade.
-Acreditación documental de estar exento da obriga de realizar o módulo formativo sobre igualdade de oportunidades entre mulleres e homes e sobre corresponsabilidade familiar e doméstica, de ser o caso.
4. Remitir á Dirección Xeral de Formación e Colocación:
a) Como mínimo cinco días naturais antes do inicio da acción formativa:
-As datas de inicio e remate e o horario de impartición.
-O enderezo completo do lugar de impartición e teléfono de contacto.
b) Dentro do primeiro cuarto do curso e sempre que non supere os 10 días seguintes ao inicio da acción formativa, a seguinte documentación:
-Relación nominal dos alumnos e alumnas, especificando o número do DNI e o número de afiliación á Seguridade Social.
-A identificación da persoa coordinadora ou responsable da acción formativa.
-Relación nominal dos/as docentes especificando os seus DNI.
-Acreditación da formación e/ou experiencia profesional dos/das docentes. No caso de accións conducentes á obtención dos certificados de profesionalidade ou ás súas acreditacións parciais, acreditación do cumprimento dos requisitos dos docentes que se establezan para cada módulo formativo no real decreto que regula o correspondente certificado de profesionalidade. As persoas físicas ou xurídicas encargadas da impartición do módulo de formación sobre igualdade de oportunidades entre mulleres e homes e corresponsabilidade familiar e doméstica, deberán acreditar formación e/ou experiencia profesional en materia de xénero.
-Autorización da persoa traballadora para a utilización dos seus datos persoais para o control e seguimento do curso no marco da Lei de protección de datos.
-Acreditación do cumprimento dos requisitos de acceso do alumnado que establezan os programas formativos ou, de ser o caso, o real decreto que regule os correspondentes certificados de profesionalidade.
-Acreditación documental de estar exento da obriga de realizar o módulo de prácticas profesionais non laborais, no caso de que a acción formativa completase un certificado de profesionalidade.
-Copia da póliza de seguros contratados co xustificante do seu aboamento, de ser o caso.
-Declaración xurada da persoa traballadora de que os documentos que achega son auténticos.
-A solicitude de anticipo, de ser o caso.
c) Mensualmente:
-Partes de asistencia.
-Comunicación de incidencias.
d) A entidade beneficiaria arquivará separadamente por cada acción formativa a seguinte documentación:
-Copia simple dos DNI do alumnado.
-Fichas de inicio.
-O programa completo da acción formativa temporizado por módulos.
-Ficha individual de cada alumna ou alumno.
-Documento que acredite que a persoa traballadora está ocupada ou desempregada na data de incorporación ao curso, de ser o caso.
-Os modelos de solicitude de inscrición recibidos.
-Os controis de aprendizaxe.
A non comunicación nos prazos establecidos implicará que o correspondente grupo de formación se considerará non realizado para os efectos da liquidación económica da subvención, salvo que a non comunicación en prazo se deba a causas imprevistas, debidamente xustificadas e comunicadas no momento en que se produzan.
5. Comunicar á Dirección Xeral de Formación e Colocación da Consellería de Traballo e Benestar, por medio telemático ou en soporte dixital, os seguintes datos referidos a cada control de aprendizaxe na modalidade de teleformación:
a) Plan de formación.
b) Acción formativa.
c) Grupo.
d) Documento de identidade do alumno ou alumna.
e) Código que permita identificar a proba e os resultados conseguidos polo/a participante. Estes datos deben ser almacenados polo sistema de teleformación empregado para a execución da acción formativa.
f) Indicativo de se o/a participante realizou a proba. En caso afirmativo consignarase:
-Data e hora en que foi desenvolvido o control.
-Tempo empregado para o desenvolvemento do control de aprendizaxe.
-Resultado obtido. Será traducida a cualificación a: superado/non superado.
g) No caso de formación a distancia e teleformación conducente á obtención dos certificados de profesionalidade ou ás súas acreditacións parciais, especificaranse os contidos que se impartirán a distancia e, en todo caso, requirirán a realización de, polo menos, unha avaliación final de carácter presencial.
6. Expoñer no taboleiro de anuncios do centro o programa completo da acción formativa temporizado por módulos, os dereitos e deberes do alumnado e da entidade beneficiaria, así como a relación dos e das docentes e o horario. No anuncio farase referencia expresa aos organismos cofinanciadores da acción formativa.
7. Aboar mensualmente ás e aos docentes a súa remuneración. Non exime desta obriga o feito de que a entidade beneficiaria non percibise os anticipos previstos nesta orde.
8. Someterse ás actuacións de supervisión, control e comprobación que poida efectuar a Dirección Xeral de Formación e Colocación, así como a calquera outra actuación, de comprobación e control financeiro, que poidan realizar os órganos de control competentes, tanto autonómicos como estatais ou comunitarios, para o cal se achegará canta información lle sexa requirida no exercicio de actuacións anteriores.
9. Contratar un seguro de accidentes para o alumnado no caso das accións formativas de modalidade presencial e na parte presencial da modalidade mixta, que cubra tanto os riscos que poidan ter durante o desenvolvemento da acción formativa, como os do traxecto ao lugar de impartición das clases teóricas e das prácticas. A súa duración abranguerá estritamente o período da acción formativa, incluíndo expresamente as prácticas en empresas cando estas se realicen, sen que poida admitirse restrición nin exclusión ningunha por razón do medio de transporte utilizado. Esta obriga rexerá exclusivamente na parte presencial cando a acción formativa se desenvolva fóra da propia empresa.
A cobertura mínima deste seguro será a seguinte:
-En caso de morte: 36.000 .
-En caso de invalidez permanente: 42.000 .
-Asistencia médico-farmacéutica: durante un ano a partir do sinistro.
10. Cando se realicen prácticas en empresas ou outras actividades relacionadas coa acción formativa, contratar unha póliza de responsabilidade civil para facer fronte aos riscos que poidan derivar da súa realización para os bens e as persoas.
11. Velar por que todo o alumnado dunha acción formativa reciba a mesma formación, así como o mesmo número de horas tanto teóricas como prácticas, independentemente de que a parte práctica teña lugar no propio centro ou en centros de traballo.
12. Velar por que as e os docentes reciban unha contraprestación proporcional ás horas impartidas en cada curso e ao seu módulo económico.
13. Comunicarlle á Dirección Xeral de Formación e Colocación da Consellería de Traballo e Benestar calquera circunstancia ou eventualidade que poida afectar substancialmente a execución das accións formativas programadas, no prazo de cinco días desde que se produza.
14. Solicitar á Dirección Xeral de Formación e Colocación, con cinco días naturais de antelación, autorización para realizar calquera modificación substancial no desenvolvemento das accións formativas, salvo en casos de forza maior, que se notificará en canto sexa posible.
15. Aceptar as modificacións que, de ser o caso, introduza o órgano encargado da resolución dos expedientes en relación cos termos de impartición sinalados na solicitude.
16. Informar o alumnado do cofinanciamento das accións formativas por parte do Fondo Social Europeo, así como dos obxectivos destes fondos.
17. Realizar a actividade formativa que fundamenta a concesión da subvención, de acordo coas condicións e requisitos formais e materiais que se establecen nesta orde de convocatoria, así como coas condicións de aprobación que serviron de base para determinar a valoración técnica e a subvención que se vai conceder.
18. Achegar a información e documentación que se requira durante a fase de instrución do procedemento e execución do plan formativo, así como ter á disposición dos órganos de control competentes os documentos acreditativos da asistencia das persoas participantes ás accións formativas, debidamente asinados por elas e segundo os requisitos mínimos que se establezan.
19. Respectar a obrigatoriedade da gratuidade para as persoas participantes das accións formativas comprendidas no plan de formación.
20. Presentar a xustificación do cumprimento dos requisitos e condicións que determinan a concesión da subvención, así como da realización e dos custos da actividade que fundamenta a concesión.
21. Ter realizado ou, se é o caso, garantido as devolucións de cantidades concedidas e pagadas en convocatorias anteriores e cuxa devolución lle fose exixida mediante reclamación previa á vía executiva ou mediante resolución de procedencia de reintegro, salvo que se aplicase a suspensión do acto.
22. Dispoñer dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable á/ao beneficiaria/o en cada caso coa identificación en conta separada ou epígrafe específica da súa contabilidade de todos os ingresos e gastos de execución das accións formativas, coa referencia común a todos eles de formación para o emprego.
23. Comunicarlle á Administración autonómica a obtención doutras subvencións, axudas, ingresos ou recursos que financien as actividades subvencionadas, con anterioridade á xustificación da aplicación dada aos fondos percibidos. Estes ingresos serán incompatibles coa subvención que corresponda, polo que esta será minorada na cantidade xa percibida.
24. Non incorrer no falseamento de datos contidos na solicitude ou nos documentos e certificados presentados aos órganos competentes na tramitación das solicitudes e na concesión das subvencións.
25. Os datos da xestión das accións formativas deberán introducirse en liña a través da aplicación informática que a Dirección Xeral de Formación e Colocación porá a disposición dos centros. Para que este proceso en liña poida realizarse, os centros solicitantes deberán dispoñer de saída á internet a través dunha liña RDSI, ADSL ou outra de calidade equivalente ou superior.
26. A entidade beneficiaria informará os participantes en situación de desemprego das axudas e bolsas que poidan solicitar á Dirección Xeral de Formación e Colocación segundo o artigo 8º desta orde, facilitaralles os modelos de solicitude normalizada así como remitirá á citada dirección xeral nos dez primeiros días de cada mes a correspondente documentación de solicitude xunto coa xustificación de asistencia á formación.
27. Toda alteración das condicións tidas en conta para a concesión das subvencións reguladas nesta orde, e en todo caso a obtención concorrente de subvencións ou axudas outorgadas por outras administracións ou entes públicos ou privados, estatais, da Unión Europea ou internacionais, poderá dar lugar a modificación ou revogación das resolucións de concesión.
28. As entidades beneficiarias de subvención deberán acreditar, con independencia da súa contía, tanto antes de ditar resolución de concesión como de proceder ao cobramento das subvencións que están ao día no cumprimento das súas obrigas tributarias e fronte á Seguridade Social e que non teñen pendente de pagamento ningunha débeda, por ningún concepto, coa Administración pública da Comunidade Autónoma de Galicia. Todo isto sen prexuízo das excepcións establecidas no artigo 48 da Lei 9/2009, do 23 de decembro, de orzamentos xerais da Comunidade Autónoma de Galicia para o ano 2010.
Artigo 25º.-Incumprimento de obrigas e reintegro.
1. Segundo o artigo 33 da Lei 9/2007, do 13 de xuño, de subvencións de Galicia, procederá o reintegro total ou parcial da subvención ou da axuda pública percibida no suposto do incumprimento das condicións establecidas para a súa concesión.
2. O incumprimento por parte do beneficiario do prazo de realización ou de xustificación das accións concedidas, suporá de forma automática a perda do dereito á percepción da axuda concedida.
3. A gradación dos posibles incumprimentos determinarase de acordo cos seguintes criterios:
a) No incumprimento total dos fins para os cales se concedeu a subvención ou da obriga da súa xustificación dará lugar ao reintegro do 100% da subvención concedida. Igualmente considérase que existe incumprimento total se a realización da actividade subvencionada non alcanza o 35% dos seus obxectivos, medidos co indicador de número de horas de formación multiplicado polo número de alumnos.
b) No incumprimento parcial dos fins para os cales se concedeu a subvención ou da obriga da súa xustificación dará lugar ao reintegro parcial da subvención concedida. Cando a execución do indicador mencionado no parágrafo anterior estea comprendido entre o 35% e o 100%, a subvención concedida minorarase na porcentaxe que deixou de cumprirse, sempre que os gastos fosen debidamente xustificados.
Capítulo V
Avaliación da formación
Artigo 26º.-Control e seguimento das accións formativas.
1. Para verificar o cumprimento do disposto nesta orde, a Dirección Xeral de Formación e Colocación, os departamentos territoriais da consellería ou o persoal que se contrate para o efecto aplicarán o sistema de seguimento e control que consideren conveniente. Estas actuacións poderán consistir na realización de visitas ás accións formativas aprobadas e enquisas a alumnado e docentes, información respecto do progreso da acción e do seu grao de execución en cada momento, así como de control da elixibilidade dos custos imputados a cada acción formativa.
2. Cando nunha acción formativa se detecte a existencia de irregularidades ou deficiencias que non puidesen ser emendadas no prazo concedido para o efecto, e que incidan negativamente na súa calidade docente, procederase á súa cancelación por resolución motivada do órgano competente para a súa concesión.
Artigo 27º.-Avaliación da calidade das accións formativas.
As entidades beneficiarias deberán avaliar a calidade das accións formativas nos seguintes termos:
1. A mostra seleccionada cubrirá polo menos o 10% dos grupos comunicados a partir da subscrición do convenio. Esta mostra incluirá grupos de accións formativas de todas as modalidades de impartición do plan de formación.
2. As entidades beneficiarias deberán destinar para a avaliación e o control da calidade da formación ata un 5% da subvención concedida. A avaliación desenvolverase tendo en conta os seguintes criterios:
As persoas participantes avaliarán a calidade das accións a través dun cuestionario de avaliación de calidade que cubrirá, polo menos, os seguintes ámbitos específicos de información:
Valoración xeral da acción formativa.
-Contidos: a súa adecuación ás expectativas e necesidades de formación, así como utilidade dos contidos para a traxectoria profesional da traballadora ou traballador.
-Profesorado: o seu nivel de preparación, de especialización e de comunicación.
-Medios didácticos: valoración dos medios utilizados e a súa adecuación aos contidos.
-Medios técnicos e instalacións: adecuación ao desenvolvemento do curso.
-Organización: composición e homoxeneidade do grupo de formación, número de alumnas e alumnos, información previa recibida, horarios e duración.
Teñen a obriga de cubrir o cuestionario, todos os/as alumnos/as que participen nas accións formativas reguladas por esta orde. Será cuberto polos participantes ao seu remate.
As organizacións ou entidades beneficiarias son as responsables do proceso de avaliación da calidade das accións formativas, tanto da distribución, gravación e explotación dos cuestionarios, como da realización dun informe de resultados que conterá unha tabulación coa súa totalidade e que se empregará para análise da calidade das accións executadas.
Poderase realizar calquera outra actuación que se considere axeitada para a avaliación da calidade das accións formativas.
3. Ademais da utilidade que estas avaliacións teñen para as entidades beneficiarias e os centros ou institucións impartidoras da formación, a Dirección Xeral de Formación e Colocación poderá requirir destas a achega dos correspondentes cuestionarios, ou ben o resultado da súa tabulación, co fin de analizar a calidade das accións no marco dos convenios regulados nesta orde.
4. A Dirección Xeral de Formación e Colocación poderá realizar unha avaliación externa das accións formativas impartidas ao abeiro desta orde que terá os seguintes obxectivos mínimos:
a) A adecuación das accións formativas ás necesidades do mercado laboral.
b) A incidencia e impacto da formación continua no mantemento do emprego e na promoción das traballadoras e dos traballadores.
c) O acceso á formación profesional continua, especialmente das persoas traballadoras de pemes e dos restantes colectivos prioritarios.
d) A eficacia e eficiencia dos recursos económicos e medios empregados.
e) Os niveis de aprendizaxe e a súa aplicación no posto de traballo.
5. No caso de formación conducente á obtención dos certificados de profesionalidade ou as súas acreditacións parciais, aplicaranse, en todo caso, ademais do establecido neste artigo, os sistemas de control da calidade que estableza a Dirección Xeral de Formación e Colocación, que incluirán os seguintes aspectos para controlar:
-Cumprimento dos requisitos de acceso do alumnado.
-Cumprimento dos requisitos dos formadores.
-Cumprimento dos requisitos de espazos formativos.
-Cumprimento dos requisitos de equipamentos.
-Elaboración, desenvolvemento e/ou aplicación de guías didácticas de aprendizaxe e avaliación.
-Desenvolvemento das accións formativas: planificación, métodos e ferramentas (mediante visitas ao centro).
-Desenvolvemento do sistema de avaliación continua e final: planificación, métodos e ferramentas; informes parciais e finais de probas teóricas e prácticas e actas de avaliación (mediante visitas ao centro).
-Cuestionarios a alumnado, docentes e coordinadores ou responsables da acción formativa.
Artigo 28º.-Rexistro dos convenios.
1. As accións formativas inscribiranse, en galego, no Rexistro da Dirección Xeral de Formación e Colocación, no cal constarán as accións formativas impartidas ao abeiro de cada convenio co seu programa, a entidade beneficiaria, con especificación do número de alumnado de cada acción formativa, horas de duración, lugar de impartición e especificación, se é o caso, das horas presenciais e a distancia.
2. Os diplomas emitidos ao alumnado destas accións tamén serán rexistrados e neles deberán constar os contidos establecidos no artigo 7.3º da orde.
Disposicións adicionais
Primeira.-A realización das accións de formación previstas nesta orde e a conseguinte concesión de subvencións estará supeditada á existencia de crédito suficiente nos programas 12.05.323B 481.0 que figuran nos orzamentos xerais da comunidade autónoma para os anos 2010 e 2011.
Estas axudas son cofinanciables polo Fondo Social Europeo nunha porcentaxe do 80% no Programa operativo plurirregional «Adaptabilidade e Emprego» número 2007ESO5UPO001, imputables ao novo período de programación dos fondos estruturais 2007-2013.
Segunda.-Poderán efectuarse resolucións complementarias no caso de que haxa incrementos das cantidades asignadas á comunidade autónoma que deberán provir de incorporacións, ampliacións, remanentes ou xeracións de crédito, e deberán ser obxecto de publicación no DOG. Neste caso, agás que se acuda a unha convocatoria complementaria, non poderán terse en conta outras solicitudes distintas das tidas en conta para a resolución inicial.
Terceira.-En todo o non previsto nesta orde, será de aplicación o establecido na Orde TAS/718/2008, do 7 de marzo, pola que se desenvolve o Real decreto 395/2007, do 23 de marzo, polo que se regula o subsistema de formación profesional para o emprego, en materia de formación de oferta, no Real decreto 34/2008, do 18 de xaneiro, polo que se regulan os certificados de profesionalidade, a Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o regulamento da Lei 9/2007, na Lei 38/2003, do 17 de novembro, no que sexa de aplicación e no Real decreto 887/2006, do 21 de xullo, que a desenvolve, quedando as/os beneficiarias/os das axudas reguladas nesta orde suxeitos ao réxime disciplinario previsto nas citadas disposicións.
Cuarta.-Apróbase a delegación de atribucións da persoa titular da Consellería de Traballo e Benestar na persoa titular da Dirección Xeral de Formación e Colocación para a autorización, disposición, recoñecemento de obrigas, propostas de pagamento das subvencións reguladas nesta orde e resolver os procedementos de reintegros das subvencións indebidamente percibidas polas entidades beneficiarias, respecto das resolucións concesorias, das que traen causa, ditadas por delegación da persoa titular da consellería.
Disposicións derradeiras
Primeira.-Autorízase a persoa titular da Dirección Xeral de Formación e Colocación para ditar, no ámbito das súas competencias, as resolucións e instrucións necesarias para o desenvolvemento e a execución desta disposición.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 9 de xullo de 2010.
Beatriz Mato Otero
Conselleira de Traballo e Benestar
Ver referencia pdf "13400D011P034.PDF"